Document ID: 32014R0153

TARYBOS REGLAMENTAS (ES) Nr. 153/2014
2014 m. vasario 17 d.
kuriuo iš dalies keičiamas Reglamentas (EB) Nr. 314/2004 dėl tam tikrų ribojančių priemonių Zimbabvei ir kuriuo panaikinamas Reglamentas (ES) Nr. 298/2013
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 215 straipsnį,
atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
kadangi:
(1)
Tarybos reglamentu (EB) Nr. 314/2004 (1) įgyvendinamos kelios Tarybos sprendimu 2011/101/BUSP (2) nustatytos priemonės, įskaitant tam tikrų fizinių ar juridinių asmenų, subjektų ir organizacijų lėšų ir ekonominių išteklių įšaldymą;
(2)
draudimas keliauti ir turto įšaldymo priemonių, taikymas daugumai Sprendimo 2011/101/BUSP I priede nurodytų asmenų ir subjektų, turėtų būti atnaujintas, ir toliau pratęstas, kad apimtų dar aštuonis asmenis;
(3)
kai kurioms iš šių priemonių taikoma Sutartis dėl Europos Sąjungos veikimo ir joms įgyvendinti būtina imtis reguliavimo veiksmų Sąjungos lygiu, visų pirma siekiant užtikrinti, kad ekonominės veiklos vykdytojai visose valstybėse narėse jas taikytų vienodai;
(4)
atnaujintas priedas turėtų būti pridedamas prie Reglamento (EB) Nr. 314/2004 į jį įtraukiant naujus aštuonis asmenis, kuriems laikinai netaikomi apribojimai, nustatyti jo 6 straipsnio 1 ir 2 dalyse, be 81 asmens ir aštuonių subjektų, kuriems jau yra laikinai netaikomas Tarybos reglamento (ES) Nr. 298/2013 (3) 6 straipsnis;
(5)
todėl Reglamentas (EB) Nr. 314/2004 turėtų būti atitinkamai iš dalies pakeistas;
(6)
Reglamente (ES) Nr. 298/2013 numatytas laikino sustabdymo pratęsimas baigiasi 2014 m. vasario 20 d. ir tas pratęsimas turi būti numatytas šiame regalmente. Todėl dėl teisinio aiškumo Reglamentas (ES) Nr. 298/2013 turėtų būti panaikintas;
(7)
siekiant užtikrinti, kad šiame reglamente numatytos priemonės būtų veiksmingos, šis reglamentas turi įsigalioti jo paskelbimo dieną,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 314/2004 iš dalies keičiamas taip:
1.
6 straipsnis papildomas šia dalimi:
„4. 1 ir 2 dalyse nurodytų priemonių taikymas laikinai sustabdomas IV priede išvardytiems asmenims ir subjektams.“;
2.
šio reglamento priedas pridedamas kaip IV priedas.
2 straipsnis
Reglamentas (ES) Nr. 298/2013 panaikinamas.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 17 d.

Labels: 18
5